title: "Murad III."
text: "Murad III. (\u00fc\u00fcb Osmaans T\u00fcrkisk: \u0645\u0631\u0627\u062f \u062b\u0627\u0644\u062b Mur\u0101d-\u0131 s\u0331\u0101l\u0131s\u0331, \u00fc\u00fcb T\u00fcrkisk: \u00dc\u00e7\u00fcnc\u00fc Murat; * 4. J\u00fc\u00fcle 1546 uun Manisa; \u2020 16. Janewoore 1595) wiar faan 15. Deetsember 1574 tu san duas sultaan faan det Osmaans Rik. Hi hed nian neeging tu't politiik; sin tidj ferbroocht hi uun seelskap faan musikers, dachtern an kloonen. At regiaring faan't rik wurd faan a gratwesiir Sokollu Mehmed Pascha tu sin ambringung uun Oktuuber 1579 feerd. A infl\u00f6\u00f6d faan't Harem hed san h\u00f6\u00f6chteponkt uun sin regiaringstidj.\n\nLeewent\nMurad wurd 4. J\u00fc\u00fcle 1546 uun Manisa b\u00e4\u00e4ren. Hi wiar de \u00e4\u00e4lst dring faa sultaan Selim II. an Afife Nurbanu. Uun't juar 1557 wurd hi tu a guwern\u00f6\u00f6r faan Ak\u015fehir neemd. Uun't \u00e4\u00e4ler faan aagetanj wurd hi tu a guwern\u00f6\u00f6r faan Saruhan neemd. San ualaatj sultaan S\u00fcleyman I. stoorew, \u00fc\u00fcs Murad 20 juar ual wiar, an san aatj wurd de nei sultaan. Selim II. bruch traditschuun an stj\u00fc\u00fcrd bluat sin \u00e4\u00e4lst dring \u00fctj a palast, am en prowins tu regiarin. Murad wurd tu Manisa stj\u00fc\u00fcrd.\n\nSelim stoorew 1574 an Murad wurd do sultaan. Hi ded order, dat sin fiiw breler troch wirgin ambroocht weese. Sin autoriteet wurd faan a infl\u00f6\u00f6d faan't Harem swaaket. Uun sin regiaringstidj wurd at rik faan kriiger uun't nuurdgrens an uastgrens preeget. 1578 begand en lung an j\u00fc\u00fcr fialtooch jin Persien. A kosten faan a krich moost dialwiis faan faan en jilwechw\u00e4\u00e4rting finansiaret wurd an kaam rewolten faan a Janitschaaren efter. 1593 bruch uun Euroopa de soneemd Lung T\u00fcrkenkrich \u00fctj, wat tu auer Murad san duas wooret.\n\nLuke uk diar\n Sultaanen faan't Osmaans Rik uun't seekstanjst juarhunert: Bayezid II. (1481-1512), Selim I. (1512-1520), S\u00fcleyman I. (1520-1566), Selim II. (1566-1574), Murad III. (1574-1595), Mehmed III. (1595-1603).\n\nSultaan faan't Osmaans Rik"